Assosto Franco Allavena

L'assosto Franco Allavena o l'é o ciù erto assosto da Liguria ch'o l'é averto tutto l'anno, de propietæ da Region Liguria in conçescion a-o CAI de Bordighea. L'assosto o l'é in localitæ colla Melosa, à 1.545 m in sciô livello do mâ into commun de Pigna in sciô scianco sud-est do Monte Gräi (2.014 m in sciô livello do mâ) e no lontan da-o confin co-a Fransa e da-a creña tra a vallâ da Reuia, a vallâ da Nervia e a vallâ de l'Argentiña.

 Stöia 
Do 1947 à Bordighea l'é stæto inandiou a seçion do CAI sotta a prescidensa do Franco Allavena, e fin da-o prinçipio s'ea parlou da poscibilitæ de construe un assosto arpin de propietæ da seçion. L'é donca stæto identificou unna caserma picciña à colla Melosa, da renovâ e ëse adattâ comme assosto.

L'assosto o l'é stæto inöguou inte l'ottobre do 1977 e o l'à piggiou o nomme do Allavena ch'o l'ea scentou pöco avanti. Unna pista de sci de fondo à anello de 5 km de longhixe a l'é stæta inöguâ ascì. Pöchi anni apreuvo l'é stæto neçessäio adattâ e struttue d'allögio, co-a construçion do Çentro fondo "Caldi Nello". Into mæximo tempo, o progetto pe un neuvo assosto o l'à piggiou forma con deuviâ a caserma feua de deuvia vexin à l'assosto Allavena d'ancheu, ch'o l'é stæto inöguou a-i 3 de settembre do 1994.

 Accesso 
À l'assosto se ghe peu arrivâ à pê da Trieua, pe mezo de un sentê ch'o dua 4 oe pöcassæ, da Briga longo un sentê ch'o dua 5 oe e ch'o tocca ascì l'Erta Via di Monti Liguri, e da Bixe donde comensa doî sentê che permettan d'arrivâ in 4 oe pöcassæ à colla Melosa e dapeu à l'assosto. L'assosto o peu tutte e mainee ëse razzonto into corso de l'anno pe machina graçie à unna stradda asfaltâ, ch'a vëgne da l'incroxo de stradde che montan respettivamente da-a vallâ da Nervia e da-a vallâ de l'Argentiña.

 Attivitæ 

sinistra|miniatura|L'assosto Allavena
Da l'assosto Allavena se peu partî pe de escurscioin suggestive longo o sentê di arpin in sciô monte Torage, se peu piggiâ l'Erta Via di Monti Liguri ch'a va d'in gio a-o monte Priaveggia à ponente verso o passo da Valletta, ò donca se peu piggiâ a goa de l'Incisa, un percorso attressou ch'o domanda un pittin d'esperiensa d'arpiniximo. Di atri sentê coran longo o monte Priaveggia, o monte Gräi e - pe-i appascionæ de fortificaçioin - da l'assosto Allavena se peu anâ apreuvo à unna vegia stradda militare ch'a pòrta a-e fortificaçioin do Vallo Arpin de ponente do Balcone di Marta (o ciù grande complesso fortificou in barma de Arpe de ponente), un suggestivo insemme de caserme e batterie ch'o s'avansa in sciô territöio franseise stæto construto di anni trenta, comme segonda linia de defeisa pe proteze contra un poscibile attacco franseise inta segonda guæra mondiale.

O Sentê di Arpin pe-o momento o l'é inte de condiçioin peigose e o l'é serrou inte quarche seçion pe de raxoin de seguessa apreuvo à ben ben de frañe inta zöna do monte Torage, sciben ch'o l'arresta in parte pratticabile e l'existe di percorsci alternativi pe-i træti serræ.

 Nòtte 

 Atri progetti 

 Ligammi esterni 



Categorîa:Pigna
Categorîa:Assosti arpin da Liguria